আসানসোলের অবৈধ কয়লা খাদানে বিক্ষোভের মুখে মাফিয়ারা! কী পরিস্থিতি দেখুন

আসানসোল: কালীপাহাড়ি এলাকায় অবৈধ কয়লা খাদান করতে এসে স্থানীয়দের বিক্ষোভের মুখে পড়ল কয়লা মাফিয়ারা। আসানসোল দক্ষিণ থানার অন্তর্গত কালীপাহাড়ি এজেন্ট অফিস সংলগ্ন অবৈধ কয়লা খাদান চালু করতে গিয়ে এলাকাবাসীর বিক্ষোভের মুখে পড়েন কয়লা মাফিয়ারা। যদিও, সেইসময় প্রচুর মানুষের ভিড় জমতে দেখে তারা সেখান থেকে পালিয়ে যায়।

জানা গিয়েছে, আসানসোল দক্ষিণের কালিপাহাড়ি এজেন্ট অফিসের পিছনে নদীর পাড়ে হঠাৎ কিছু লোক মাটি খুঁড়ে কয়লা উত্তোলনের ব্যবস্থা করে। খবর পেয়েই ঘটনাস্থলে পৌঁছায় গ্রামবাসীরা। তাদের অভিযোগ, এই এলাকায় অবৈধ কয়লা তোলার কাজ শুরু করতে যাচ্ছে বেশ কিছু লোক। এর পর মাটির নিচে বিস্ফোরণ ঘটানো হবে। কেঁপে উঠবে ঘরবাড়ি। নদীর জল ঢুকে যাবে। বিপদে পড়বে সাধারণ মানুষ। এ কাজ করতে দেওয়া যাবে না। এরপর গ্রামবাসীদের বিক্ষোভে ফিরে যেতে বাধ্য হয় অবৈধ খাদানের শ্রমিক মালিক। তবে, এই কাজ যারা করতে এসেছিল তারা সরাসরি স্বীকার করে যে তারা অবৈধ কয়লা খাদান খুঁড়তে এসেছিল। তবে প্রকাশ্য দিবালোকে কয়লা চুরি, তা নিয়ে উঠছে একাধিক প্রশ্ন।

আরও পড়ুন: ২০০২ সালের ভোটার তালিকায় নাম নেই খোদ বারুইপুর পুরসভার তৃণমূল কাউন্সিলরের

শিল্পাঞ্চলের মাটি খুঁড়লেই কয়লা। আর সে কারণেই মাটি খুঁড়ে কয়লা তোলার রেওয়াজ চলছে বহুকাল ধরে। স্থানীয়দের একাংশ জানান, অবৈধ কয়লা খাদান শুরু হলে এলাকায় ধস, ফাটল দেখা যাবে। ঘর বাড়ি ধসের মধ্যে ঢুকে মাটির নিচে চলে যাবে।